Krajský policajný šéf sa stretol s riaditeľmi škôl
Krajský policajný šéf inicioval stretnutie s riaditeľmi základných, stredných a špeciálnych škôl z okresov Nitra a Zlaté Moravce. Témou bola problematika správania, kriminalita a dopravná nehodovosť za účasti detí a mládeže.
2. dec 2007 o 0:00 (M)
"Policajný zbor sa pri výkone svojej činnosti zameriava aj na problematiku požívania alkoholických nápojov a drog deťmi a mládežou, problémami rómskych detí a mládeže, záškoláctvom, extrémizmom, ale aj nevhodným používaním mobilných telefónov. Deti a mládež sú často obeťami trestnej činnosti a z neznalosti čoraz častejšie aj jej páchateľmi," povedal nám Miloš Fábry z polície.
Na stretnutí boli prítomní aj zástupcovia samosprávy, psychológ, dorastový lekár, pracovníci školských úradov, sociálnoprávnej ochrany a kurately.